Københavns beskæftigelses- og integrationsborgmester Anna Mee Allerslev (R) lægger sig nu fladt ned og betaler taksten på 65.000 kroner for leje af den store sal på Københavns Rådhus til sin private bryllupsreception i august. Lokalet fik hun ellers dengang stillet til rådighed kvit og frit.

Indrømmelsen kommer mere end fem uger efter, at sagen kom frem, hvor en række eksperter kritiserede, at politikere benytter sig af den slags privilegier, andre ikke får.

»Ja, jeg har været for længe om at træffe denne beslutning, men jeg giver kritikerne ret. Jeg har været meget - og nok også for meget - fokuseret på, om reglerne formelt set var overholdt. Men uanset det er det jo ikke rimeligt, at jeg som politiker skal have en mulighed, som andre ikke har. Derfor betaler jeg«, siger Anna Mee Allerslev til Politiken.